Dette er kernekompetencen, ikke blot hos den enkelte guide, men i det hele taget for de ture som MTB-Adventure arrangerer — at finde vej, den rette vej vel at mærke.
Guiderne medbringer detaljerede kort og GPS, hvor ruterne er indtegnet sammen med forslag til alternative ruter, spisesteder, holdepladser til følgebilen m.m.. Kortet eller GPS’en sidder på styret hos guiden, og guiden kan de fleste gange læse kort/GPS, samtidig med at der cykles. Netop det at cykle kontinuerlig er vigtigt, når man cykler mange i en gruppe og gerne skal undgå for mange unødige stop.
Men en ting er at medbringe kort/GPS, man skal også kunne forstå dem. Derfor er alle guider også erfarne orienteringsløbere eller MTB-Orienteringsaktive. De har ofte selv deltaget i korttegning og/eller arrangeret stævner i både fod- og MTB-orientering. Det er erfaringen herfra, samt erfaringen i kortlæsning, som gør at guiden ikke blot finder vej, men også informerer om hvad de kommende kilometer bringer.
Netop denne egenskab gør, at guiden ind imellem kan give gruppen en besked som denne: “…de næste tre kilometer følger vi alle fortsat denne skovvej. Vi laver opsamling ved Udsigtstårnet, som kommer efter tre kilometer på højre hånd. Fra Tårnet er der er en flot udsigt tilbage mod dalen, hvorfra vi startede i morges. Herfra stiger det ca. 250 meter i niveau frem til Tårnet – mest på den sidste kilometer. Bliver jer i front i tvivl undervejs, så stop og vent til vi alle er samlet igen. God tur! Vi ses på toppen…” Alle disse informationer læser guiden ud af kortet.